DA Den Europæiske Unions Tidende C 193/1

UDTALELSE FRA KOMMISSIONEN

af 4. juni 2018

om planen for bortskaffelse af radioaktivt affald fra kernekraftværket Wylfa Newydd (to UK-ABWR-reaktorer) i Wales i Det Forenede Kongerige

(Kun den engelske udgave er autentisk)

(2018/C 193/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 20. oktober 2017 modtog Europa-Kommissionen i overensstemmelse med Euratomtraktatens artikel 37 almindelige oplysninger fra Det Forenede Kongeriges regering om en plan for bortskaffelse af radioaktivt affald (2) fra kernekraftværket Wylfa Newydd (to UK-ABWR-reaktorer på 1 350 MWe).

På grundlag af disse oplysninger og yderligere oplysninger, som Kommissionen anmodede om den 13. december 2017, og som de britiske myndigheder fremsendte den 22. januar 2018, og de supplerende oplysninger, som repræsentanter for Det Forenede Kongeriges regering fremlagde på ekspertgruppens møde den 30. og 31. januar 2018, samt yderligere oplysninger fremlagt den 14. februar 2018 har Kommissionen udarbejdet følgende udtalelse.

1. Afstanden mellem anlægget og den nærmeste grænse til en anden medlemsstat, som i dette tilfælde er Irland, er 118 km.

2. Under normal drift af UK-AWBR-reaktorerne i kernekraftværket Wylfa Newydd er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i en anden medlemsstat ifølge den dosisgrænse, som er fastsat i direktiverne om grundlæggende sikkerhedsnormer (3).

3. Sekundær, fast, meget lavaktivt og lavaktivt radioaktivt affald behandles og konditioneres på anlægget, før det overføres til licensgodkendte bortskaffelsesanlæg i Det Forenede Kongerige. Forbrændings- eller smeltningsbehandling kan udliciteres til licensgodkendte faciliteter uden for Det Forenede Kongerige. Brugte brændselselementer og konditioneret mellem- eller højradioaktivt fast affald opbevares midlertidigt på anlægget, indtil det kan deponeres i et dybtliggende geologisk deponeringsanlæg. Det er ikke hensigten at oparbejde brugt brændsel.

4. Skulle der ske utilsigtede udledninger af radioaktive stoffer som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat formodes at blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer.

Kommissionen konkluderer derfor, at gennemførelsen af planen for bortskaffelse af radioaktivt affald i enhver form fra de to UK-ABWR-reaktorer i kernekraftværket Wylfa Newydd i Wales i Det Forenede Kongerige, hverken under normal drift eller i tilfælde af en ulykke med utilsigtede udledninger af radioaktive stoffer til følge af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer.

Udfærdiget i Bruxelles, den 4. juni 2018. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald i betydningen i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom (EUT L 13 af 17.1.2014, s. 1).